Diari Oficial de la Generalitat Valenciana


Sumari del DOGV 7734, del 04-03-2016 (2016/1442)

RESOLUCIÓ de 25 de febrer de 2016, del president de l'Institut Valencià de Seguretat i Salut en el Treball (INVASSAT), per la qual es convoca una beca per a la realització de pràctiques professionals de documentalista en l'INVASSAT.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7734

Data del DOGV
:   04-03-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/1442


Data del document
:   25-02-2016

Organisme emissor
:   Institut Valencià de Seguretat i Salut en el Treball

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 25 de febrer de 2016, del president de l'Institut Valencià de Seguretat i Salut en el Treball (INVASSAT), per la qual es convoca una beca per a la realització de pràctiques professionals de documentalista en l'INVASSAT. [2016/1442]  
L'INVASSAT, organisme autònom adscrit a la Conselleria d'Economia Sostenible, Sectors Productius, Comerç i Treball, ha decidit contribuir, en alguna mesura, a través de la convocatòria anual de beques per a la formació de postgraduats que hagen finalitzat els seus estudis recentment, a facilitar l'accés del món universitari al coneixement de l'Administració autonòmica, de manera que els permeta una ampliació dels seus coneixements i els proporcione una visió pràctica dels àmbits d'actuació propis, com la prevenció dels riscos laborals.  
  
D'acord amb el que estableix l'article 7.3 del Decret 132/2009, de 4 de setembre, del Consell, pel qual es regula la concessió de beques, en relació amb el Decret 109/2013, de 26 de juliol, del Consell, pel qual s'aprova el Reglament orgànic i funcional de l'Institut Valencià de Seguretat i Salut en el Treball (INVASSAT), i es modifica el Decret 123/2001, de 10 de juliol, del Consell, pel qual es va aprovar el Reglament dels serveis de prevenció de riscos laborals en l'àmbit de l'Administració de la Generalitat i els seus organismes autònoms, resolc:  
  
  
Primer  
Convocar un concurs públic per a la concessió d'una beca per a la realització de pràctiques professionals de documentalista adscrit al Servei de Promoció i Desenvolupament de la Prevenció.  
La convocatòria es regirà per les bases establides en aquesta resolució; pel Decret 132/2009, de 4 de setembre, del Consell, pel qual es regula la concessió de beques; per l'Ordre 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II de les beques de pràctiques professionals, del Decret 132/2009, del Consell, pel qual es regula la concessió de beques; per les disposicions bàsiques contingudes en la Llei 38/2003, de 17 de novembre, General de Subvencions, i els seus preceptes de desplegament reglamentari de les mateixes inclosos en el Reial Decret 887/2006, de 21 de juliol; per les prescripcions contingudes en l'articulat de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i, en particular, allò que s'ha establit en la seua disposició transitòria vuitena, que aplicant-se a aquesta matèria, no estiguen en contradicció amb aquelles; i en allò no previst per aquest, pels preceptes que no tinguen caràcter bàsic de la Llei 38/2003, General de Subvencions, i el seu reglament de desplegament.  
Aquesta convocatòria no ha de ser notificada a la Comissió Europea, perquè no reuneix tots els requisits de l'apartat 1 de l'article 107 del Tractat de Funcionament de la UE, ja que l'ajuda s'adreça a l'atorgament de beques per a pràctiques professionals els beneficiaris de les quals són persones físiques que no exerceixen activitat econòmica i, per tant, no afecten els intercanvis comercials entre estats membres, ni produeix cap falsejament a la competència, ni afavoreix determinades empreses o produccions, tot això de conformitat amb l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Segon  
Aprovar les bases per les quals es regirà la seua concessió que es contenen com annex I a aquesta resolució.  
  
Tercer  
La beca, l'import màxim de la qual serà de 12.000,00 ?, serà finançada amb càrrec a la línia de subvenció SE835, «Beques de formació», del capítol IV del pressupost de despeses de l'INVASSAT i la seua durada serà d'un any a partir de l'1 d'abril de 2016, o des de la data que s'indique expressament en la resolució de concessió, en el cas que aquesta fóra posterior. L'import esmentat es distribuirà en les anualitats següents:  
Any 2016: 9.000 euros.  
Any 2017: 3.000 euros, quedant condicionat a l'existència de crèdit adequat i suficient per a atendre aquesta anualitat en el pressupost 2017.  
  
Quart  
Per delegació del president de l'INVASSAT, el director de l'INVASSAT resoldrà la concessió d'aquesta convocatòria de beca i de quantes resolucions siguen necessàries per al desenvolupament i l'execució de la present disposició, d'acord amb el Decret 109/2013, de 26 de juliol, del Consell, pel qual s'aprova el Reglament orgànic i funcional de l'Institut Valencià de Seguretat i Salut en el Treball (INVASSAT), i es modifica el Decret 123/2001, de 10 de juliol, del Consell, pel qual es va aprovar el Reglament dels serveis de prevenció de riscos laborals en l'àmbit de l'Administració de la Generalitat i els seus organismes autònoms.  
  
  
Cinquè  
Aquesta resolució, que produirà efectes des de l'endemà de la publicació en el Diari Oficial de la Comunitat Valenciana, esgota la via administrativa i, en contra, es podrà interposar un recurs contenciós administratiu davant l'òrgan jurisdiccional competent de la Comunitat Valenciana, en el termini de dos mesos comptats des de l'endemà de la publicació, d'acord amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí de la interposició de recurs potestatiu de reposició davant d'aquest òrgan, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o de la possibilitat d'exercitar qualsevol altre que s'hi estime procedent.  
  
  
València, 25 de febrer de 2016.- El president de l'Institut Valencià de Seguretat i Salut en el Treball (INVASSAT), p. d. (R 08.05.2014; DOCV 7278, 21.05.2014), la directora de l'INVASSAT: Cristina Moreno Fernández.  
  
  
ANNEX I  
Bases de la convocatòria per a la concessió d'una beca de documentalista per a la realització de pràctiques professionals en el Servei de Promoció i Desenvolupament de la Prevenció de l'INVASSAT  
  
Primera. Objecte de la convocatòria  
La present convocatòria té per objecte la concessió, d'acord amb els principis de publicitat i concurrència competitiva, d'una beca per a la realització de pràctiques professionals en el Servei de Promoció i Desenvolupament de la Prevenció de l'INVASSAT, en actuacions dirigides a la gestió de bases de dades documentals i continguts informatius, busca i difusió d'informació especialitzada a través d'internet i generació de productes derivats.  
  
Segona. Modalitat, titulacions admeses i nombre de beques  
  
Modalitat Titulacions admeses Nombre Unitat administrativa  
Documentalista - Llicenciat en Documentació   
o  
- Grau en Biblioteconomia i Documentació + Màster universitari relacionat amb la matèria 1 beca Centre de Documentació i Publicacions  
  
  
Tercera. Requisits dels sol·licitants  
1. Podran optar a l'obtenció d'una beca els que reunisquen els requisits següents:  
a) Ser espanyol o nacional d'un estat membre de la Unió Europea o nacional d'aquells estats a què, en virtut de tractats internacionals celebrats per la Comunitat Europea i ratificats per Espanya, s'aplique la lliure circulació de persones.  
b) Els aspirants que no posseïsquen la nacionalitat espanyola hauran d'acreditar prou coneixements en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
c) Estar en possessió del títol oficial exigit en la convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua finalització.  
d) No patir cap malaltia o discapacitat que impedisca el compliment de les obligacions inherents a la concessió i el normal desenvolupament de les pràctiques professionals.  
Les persones discapacitades en els quals no concórrega aquest impediment, podran al·legar la seua condició de discapacitat als efectes de dirimir l'empat arreplegat en la base deu.  
e) No trobar-se incurs en les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions (BOE 276, 18.11.2003).  
f) Estar al corrent de les obligacions fiscals i amb la Seguretat Social i no mantindre relació laboral fixa.  
g) No ser beneficiari de cap beca de pràctiques professionals en la Generalitat en el moment de publicar-se la convocatòria, llevat que resten menys de dos mesos per a la seua finalització, ni haver sigut beneficiari de beques de pràctiques professionals en la Generalitat per un període igual o superior a 36 mesos.  
h) Complir amb les bases de la convocatòria i la resta de normes que hi siguen aplicables.  
i) No ser major de 35 anys.  
Quedaran excloses les persones aspirants que no complisquen els requisits anteriors.  
2. El compliment temporal dels requisits s'entendrà referit a la data de finalització del termini de presentació de sol·licituds.  
  
Quarta. Procediment de selecció  
1. La selecció dels aspirants s'efectuarà per mitjà de la valoració de mèrits, de conformitat amb allò que s'ha establit en aquestes bases.  
2. Als efectes de la seua valoració, es consideraran com a mèrits els següents:  
A) Expedient acadèmic:  
La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts.  
  
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
  
B) Coneixements de valencià:  
Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat:  
  
  
Grau Superior: 1 punt  
Grau Mitjà: 0,75 punts  
Grau Elemental: 0,50 punts  
Grau Oral 0,25 punts  
  
  
C) Coneixements d'idiomes de la Unió Europea:  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
La puntuació màxima que es podrà obtindre per al conjunt dels idiomes i cursos acreditats serà d'1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
D) Coneixements addicionals:  
1. Experiència professional relacionada directament amb l'objecte de la beca, fins a 2 punts, computant-se 0,10 per cada mes complet treballat.  
2. Cursos de formació relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de durada igual o superior a 15 hores que hagen sigut cursats o impartits per l'interessat, d'acord amb l'escala següent:  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punts.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas no es puntuaran en el present subapartat ni en l'apartat C anterior els cursos de valencià i d'idiomes.  
E) Entrevista:  
Seran convocats a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques convocades, els que compten amb una valoració mínima de 8 punts en la suma dels cinc primers apartats d'aquest barem de mèrits. L'entrevista podrà ser valorada amb un màxim de 4 punts i el resultat se sumarà a la puntuació obtinguda per cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
Per a superar l'entrevista personal serà necessari obtindre, com a mínim, un punt, i serà la comissió avaluadora la que establisca els criteris de ponderació per a determinar l'atorgament de la puntuació corresponent a cada aspirant.  
De conformitat amb el que estableix la base quinze de la convocatòria, els qui després d'haver sigut citats a l'entrevista hagen sigut avaluats per aquest concepte i no hagen resultat adjudicataris de les beques, quedaran inclosos, per ordre decreixent de puntuació, en la borsa de reserva corresponent.  
  
Cinquena. Durada  
El període de gaudi de la beca serà d'un any comptat a partir de l'1 d'abril de 2016 o des de la data que s'indique expressament en la resolució de concessió, en el cas que aquesta fóra posterior.  
No obstant això, el període esmentat podrà prorrogar-se per un període de 12 mesos addicionals, sempre que existisca disponibilitat pressupostària adequada i suficient per a això, i l'exercici de l'activitat que s'estiga efectuant així ho requerisca o aconselle.  
  
Sisena. Dotació i pagament de la beca  
1. La beca estarà dotada amb 1.000 - bruts mensuals, import a què es practicaran les retencions que corresponguen.  
2. Aquest import s'abonarà mensualment, prèvia certificació del responsable de la unitat administrativa on el/la becari/ària realitze la pràctica, amb càrrec al crèdit indicat en el resolc tercer d'aquesta resolució.  
  
  
Setena. Formalització de les sol·licituds i termini de presentació  
1. La sol·licitud i el currículum es presentaran exclusivament per via telemàtica, tal com estableix l'article 3 de l'Ordre 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II del Decret 132/2009, del Consell, pel qual es regula la concessió de beques, sense perjuí de la normativa establida amb caràcter general sobre presentació de sol·licituds davant de les administracions públiques. La sol·licitud i el currículum es trobaran accessibles en la seu electrònica de la Generalitat en internet (www.gva.es). El formulari de sol·licitud incorpora una declaració responsable, per mitjà de la qual la persona sol·licitant manifesta, sota la seua responsabilitat, que totes les dades arreplegades en la sol·licitud i en el currículum són certes i que es troba en possessió de la documentació que així ho acredita, quedant a disposició de la comissió de valoració per a la comprovació, control i inspecció que es crega oportú. Segons l'article 71 bis de la Llei 30/1992, RJAP-PAC, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria. Així mateix, amb la formalització de la sol·licitud, s'atorga autorització als òrgans gestors de l'INVASSAT per a obtindre directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, així com per a la comprovació directa de les dades d'identitat (DNI) i, si és el cas, de residència.  
  
2. Per a poder realitzar la presentació electrònicament, la persona sol·licitant haurà de disposar de signatura electrònica, per mitjà del certificat reconegut per a ciutadans emès per l'Agència de Tecnologia i Certificació Electrònica (www.accv.es) o del DNI electrònic.  
3. La presentació de la sol·licitud i el currículum en el registre electrònic es podrà acreditar per mitjà del rebut expedit per aquest de manera automàtic.  
4. El termini de presentació de sol·licituds serà de 15 dies hàbils comptats des de l'endemà de la publicació de la present resolució en el Diari Oficial de la Comunitat Valenciana. Als efectes de còmput de terminis, serà vàlida i produirà efectes jurídics, la data d'entrada que es consigne en el rebut expedit pel registre electrònic. La recepció en dia inhàbil s'entendrà efectuada el primer dia hàbil següent. En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors sol·licituds.  
  
Vuitena. Documentació a presentar  
Les persones sol·licitants junt amb la sol·licitud i el currículum no acompanyaran cap documentació. Les persones sol·licitants que siguen seleccionats per a la fase d'entrevista hauran de presentar en aqueix acte la documentació acreditativa dels mèrits detallats en el currículum, sense perjuí que la comissió de valoració puga requerir la documentació esmentada en qualsevol altre moment del procediment.  
  
Novena. Causes d'exclusió  
En el cas que no foren acreditats els mèrits esmentats en el moment establit, la persona sol·licitant quedarà exclosa del procés.  
Els mèrits que no siguen prou acreditats no seran tinguts en compte a l'efecte de la seua valoració.  
  
Deu. Òrgan instructor i comissió avaluadora  
1. L'òrgan encarregat de l'ordenació i instrucció del procediment serà el Servei de Gestió Administrativa, Econòmica i de Personal de l'INVASSAT.  
2. Per a la valoració dels mèrits acreditats es constituirà una comissió avaluadora formada pels membres següents:  
- President/a: cap de Servei de Promoció i Desenvolupament de la Prevenció o funcionari/ària que delegue.  
- Vocal: cap de Secció del Centre de Documentació o funcionari/ària que delegue amb lloc de treball de tècnic mitjà de documentació.  
  
- Secretari/ària: hi actuarà el/la cap de Secció de Personal i Assumptes Generals.  
3. Els membres de la comissió podran ser assessorats pel personal tècnic o professional que considere necessari, els qui hi podran assistir amb veu però sense vot.  
4. El funcionament de la comissió es regirà pel que disposa l'article 18 del Decret 132/2009, de 4 de setembre, del Consell.  
5. A la vista dels documents efectivament acreditatius, la comissió avaluadora verificarà els mèrits al·legats i elaborarà una llista ordenada segons la puntuació obtinguda.  
6. Només seran convocats a l'entrevista prevista en l'apartat E de la base quarta, aquells candidats que hagen obtingut en la resta d'apartats de la base quarta una puntuació no inferior a 4 punts a l'obtinguda pel candidat amb millor puntuació.  
7. A fi d'aplicar els principis generals arreplegats en la Llei 11/2003, de 10 d'abril, sobre l'Estatut de les Persones amb Discapacitat, els supòsits d'empat es resoldran en favor de les persones discapacitades que acrediten el reconeixement d'aquesta condició, segons s'estableix en l'article 2 de la llei esmentada.  
8. La resta de supòsits d'empat es resoldran en favor de l'aspirant que presente millor expedient acadèmic.  
9. Obtinguda la puntuació provisional dels aspirants, s'exposarà la llista ordenada, segons la puntuació obtinguda, en la pàgina web de l'INVASSAT http://www.invassat.gva.es, durant 10 dies, per a la fase d'al·legacions. Tant aquesta com les successives publicacions s'efectuaran pel mateix mitjà.  
  
Onze. Concessió  
1. Finalitzat el procés de selecció, i a la vista de la relació ordenada segons la puntuació de les persones aspirants, la Comissió Avaluadora, en el termini de 10 dies, elevarà a la Direcció de l'INVASSAT, per a la seua resolució, una proposta de concessió de la beca.  
2. La Direcció de l'INVASSAT, dictarà en el termini de dos mesos comptats a partir de la publicació de la present convocatòria, la resolució en què s'adjudique la beca convocada i es constituïsca una borsa de reserva per al cas que s'hi produïsca cap renúncia o abandó.  
3. D'acord amb l'article 9 del Decret 132/2009, del Consell, i amb els articles 58 i 59 de la Llei 30/1992, de Règim Jurídic de les Administracions Públiques i del Procediment Administratiu Comú, aquesta resolució serà publicada en el Diari Oficial de la Comunitat Valenciana, acte que tindrà els efectes de notificació a les persones interessades. Igualment, en el termini de 2 mesos, es donarà publicitat de la resolució de concessió en els mitjans de difusió ja mencionats en la base deu, punt 9.  
4. D'acord amb el que preveu l'article 42.4 de la Llei 30/1992, de 26 de novembre, modificada per Llei 4/1999, de 13 de gener, de no ser notificada la resolució que adjudica les beques dins del termini anteriorment establit, s'entendran desestimades les sol·licituds presentades.  
  
  
Dotze. Obligacions de les persones becades  
Seran obligacions dels becaris, a més de les establides en l'article 19 del Decret 132/2009, del Consell, i en l'article 14 de la Llei General de Subvencions, les següents:  
1. Acceptar i complir les normes establides en aquesta convocatòria, les que s'establisquen a l'acceptació per escrit de la beca, així com les instruccions que, durant el seu període de vigència, hom reba de les persones que designe l'INVASSAT per a supervisar l'activitat.  
  
2. Començar el gaudi de la beca dins del termini que se li assenyale i desenvolupar la seua labor, sense que cap altre compromís impedisca o dificulte el compliment ininterromput de les obligacions contretes.  
  
Tretze. Incompatibilitat i tutoria  
1. La condició de becari/a no implicarà cap vinculació laboral o administrativa amb l'INVASSAT, i tant la seua concessió com el seu aprofitament seran incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada, que supose concurrència amb l'objecte i dedicació de la beca o que impedisca el compliment de les obligacions derivades del seu normal desenvolupament.  
2. El/la cap de Secció del Centre de Documentació exercirà de tutor/a de les pràctiques professionals i vetlarà pel compliment de les condicions de l'exercici de la beca.  
  
Catorze. Protecció de dades  
Les dades personals dels aspirants, arreplegades en el transcurs del procediment, seran inclosos en un fitxer automatitzat de l'òrgan convocant, en els termes i condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.  
  
  
Quinze. Borsa de reserva  
1. Es constituirà una borsa de reserva, prioritzada per ordre decreixent de puntuació.  
2. Tindran dret a estar inclosos en la borsa de reserva aquelles persones aspirants que, després d'haver sigut citades a l'entrevista inclosa en el procés selectiu, hagen sigut avaluades per aquest concepte i no hagen resultat adjudicatàries de les beques.  
3. En el cas que es produïsquen vacants durant el període de gaudi de les beques, a causa de renúncies, abandons, incompliment d'obligacions o qualsevol altra incidència, es podrà concedir una nova beca, per la resta del seu període màxim de gaudi, entre els integrants de la borsa regulada en aquesta base, o podrà declarar-se deserta.  
4. La condició d'integrant de les borses de reserva no generarà, en cap moment, relació laboral amb la Generalitat, ni cap compromís d'accedir a la condició de becari.  
  
Setze. Resolució d'incidències  
1. El director de l'INVASSAT resoldrà les incidències que es produïsquen durant el seu període de gaudi, amb un informe previ del servei de Gestió Administrativa, Econòmica i de Personal. Aquest servei podrà proposar que es deixen sense efecte beques concedides, amb audiència prèvia dels interessats, en el cas d'incompliment d'obligacions per part dels becaris o becàries, o quan no realitzaren l'activitat que va motivar la concessió de les beques o deixaren de reunir els requisits necessaris, o quan s'incompliren, sense causa que ho justifique, les condicions establides en la present resolució.  
2. La renúncia a la beca suposarà la pèrdua de tots els drets inherents a aquella i, per tant, el seu import deixarà de percebre's a partir d'aqueix moment.  
3. Es produirà la pèrdua del dret al cobrament total o parcial de la beca, amb audiència prèvia a la persona interessada, en el supòsit de falta de justificació o concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.  
  
Dèsset. Acceptació de les bases  
La participació en la present convocatòria implica l'acceptació de les bases que la regulen.